‘Tshwane is blou,’ sê MaimaneMmusi Maimane, leier van die DA Met nagenoeg 20% van die munisipale stemme wat nog in die Tshwane-metro getel moet word, het Mmusi Maimane, die DA-leier, gesê sy party gaan die leisels van die hoofstad oorneem. Teen 17:30 het die ANC naelskraap voorgeloop met 42.73% van die stemme teenoor die DA se 42.19%. Maimane het egter gesê die DA se vooruitskatting dui daarop dat dié party die Tshwane-metro gaan wen en dat die vooruitskattings tot dusver akkuraat was. Hy het terselfdertyd Solly Msimanga, die DA se burgemeesterskandidaat, gelukgewens. Maimane het benadruk dat dié “oorwinning” op hul vooruitskattings geskoei is en sou dié party nie wen nie, dat die DA sy eie regering sal vorm deur koalisies met kleiner partye. Die EFF het 11% van die stemme getrek en daar is sprake van ŉ koalisie tussen die EFF en DA. Dit is egter nog nie amptelik nie. Glen Mashinini, voorsitter van die Onafhanklike Verkiesingskommissie (OVK), het gesê die amptelike uitslae van vanjaar se munisipale verkiesing sal Saterdag om 18:00 amptelik by die nasionale uitslagsentrum in Pretoria bekendgemaak word. Mashinini het gesê die uitslae van 21 889 van die 22 612 verkiesingswyke was teen laatmiddag afgehandel. Die res behoort voor middernag getel te wees.